CWTดึงญี่ปุ่นร่วมธุรกิจ
CWT เปิดตัวพันธมิตรญี่ปุ่นผลิตร่วม อนาคตขยับลงขันทำบริษัทผลิตเบาะผ้ารับนโยบายรถคนแรก หวังปีนี้รายได้โตจากปี 2553 ประมาณ 20%
25 ม.ค. 2555

CWT เปิดตัวพันธมิตรญี่ปุ่นผลิตร่วม อนาคตขยับลงขันทำบริษัทผลิตเบาะผ้ารับนโยบายรถคนแรก หวังปีนี้รายได้โตจากปี 2553 ประมาณ 20%
นายวีระพล ไชยธีรัตต์ กรรมการผู้จัดการ บริษัท ชัยวัฒนา แทนเนอรี่ กรุ๊ป (CWT) เปิดเผยว่า ล่าสุดบริษัทได้ Toyo Bussan Co,Ltd. จากประเทศญี่ปุ่นเข้ามาเป็นพันธมิตรทางธุรกิจ โดยความร่วมมือเบื้องต้น ทางพันธมิตรญี่ปุ่นจะย้ายเครื่องจักรเข้ามาร่วมผลิตกับบริษัทที่โรงงานของบริษัท 
“บริษัทผลิตและจำหน่ายผลิตภัณฑ์หนังสัตว์ฟอก และบริการฟอกหนัง ผลิตภัณฑ์เบาะหนังและชิ้นส่วนหนังสำหรับรถยนต์ทั้งในไทยและต่างประเทศ ซึ่งในปีนี้ถือว่าจะเป็นปีที่ดี ภายหลังจากประเทศไทยได้ผ่านพ้นน้ำท่วม ซึ่งจะทำให้ความต้องการสินค้าเพิ่มขึ้นมาก”
อย่างไรก็ตาม ในอนาคตอาจจะมีการตั้งบริษัทร่วมทุนขึ้นมาเพื่อแตกไลน์ไปผลิตเบาะผ้า เพราะพันธมิตรญี่ปุ่นรายนี้ถือเป็นผู้ผลิตเบาะรายใหญ่ 1 ใน 3 ของญี่ปุ่น และอนาคตเบาะผ้าจะเติบโตมาก หลังรัฐมีนโยบายรถคันแรก ซึ่งจะผลักดันให้การผลิตรถเล็กแตะระดับล้านคัน 
สำหรับเป้าหมายรายได้ในปีนี้น่าจะโตจากปี 2553 ประมาณ 20% โดยปี 2553 มีรายได้ 1,089.36 ล้านบาท สาเหตุที่ไม่อยากเปรียบเทียบกับปี 2554 เพราะถือว่าเป็นปีที่ไม่ดีจากผลกระทบน้ำท่วม โดยงวด 9 เดือน มีรายได้ 637.86 ล้านบาท
ราคาหุ้น CWT พุ่งต่อเนื่องจากต้นปี 2555 ที่ 7.55 บาท ปิดตลาดวันที่ 24 ม.ค. ที่ 12.10 บาท เพิ่มขึ้นกว่า 60.26% m